טיול לקובה, קוסטה ריקה ופנמה לוקח אותנו למסע במרכז אמריקה והאיים הקאריביים, מסע המשלב את נופי יערות הגשם והרי הגעש של קוסטה ריקה, עם התרבות, המוסיקה והסיפור המרתק של האי קובה ופנמה. טיול לקובה הוא מסע אל אי טרופי מנותק ובודד בים הקאריבי. זהו טיול בעקבות המפגש המרתק בין העבדים השחורים מאפריקה והאדונים הלבנים הספרדים. תושבי האיים הם בני תערובת שנוצרו מתוך כור היתוך של בעלי אחוזות לבנים ועבדים ושפחות אפריקנים. מתוך העבר הקשה של עבדות במטעי הסוכר, אחוזות הטבק וחוות הבקר, צמחה תרבות עשירה המשלבת את המקורות האפריקנים והאירופאים. המוסיקה האפרו-קובנית על כל גווניה – הממבו והצ'ה צ'ה צ'ה, הבולרו והסלסה, היא תולדה ישירה של עירוב התרבויות, וביטוי לתרבות העבר ומאוויי ההווה של תושבי האיים.
טיסת בוקר דרך אירופה אל הוואנה בירת קובה. העברה והתארגנות במלון. לינה בהוואנה.
הוואנה, בירת קובה, היא עיר ידידותית המונה שני מיליון תושבים, בעלת עבר קולוניאלי מפואר המתבטא בכיכרות וברחובות של העיר העתיקה. בנייניה הקולוניאליים המרשימים, הנשמרים היטב ומתחדשים בחסות בתמיכת אונסקו הם נכס תרבותי לאנושות. ההווה מתבטא בשכונות החדשות ובעיר המודרנית, שלה פן קוסמופוליטי, לצד הרום, הסיגירייה והסלסה – ממאפייני העבר הקרוב.
נשוטט ברחובות ונתרשם מן העבר וההווה הניבטים מן הבתים והאנשים בכל פינה. נטייל בפלאזה דה ארמס וכיכר הקתדרל וברחובות הציוריים היוצאים מהן. נבקר במוזיאונים הסוקרים את ההיסטוריה המדהימה של העבר הקולוניאלי כמו גם את חצי היובל האחרון בקובה, בערב נצא לסיור במכוניות משנות ה-50 ונצא למועדון יחד עם הקובנים והקובניות שבאים למועדון לרקוד סלסה . לינה בהוואנה.
בבוקר נצא בנסיעה למרגלות הרי סיארה אסקמבריי אל עיר הנמל היפה סיאנפואגוס, נסייר בה ונבקר בארמון מרשים הצופה אל המפרץ. נעבור דרך איזור הביצות ונמשיך בנסיעה אל “מפרץ החזירים”, שם ניסו גולים קובנים בחסות הסי.איי.איי לפלוש לקובה ולדכא את המהפכה. נשב לארוחת צהריים בפינת חמד ביער לצד בריכת מים מלוחים וצלולים שנוכל לשחות בה. ונמשיך בנסיעה ולקראת ערב נגיע אל העיר טרינידד, אשר נוסדה בשנת 1514 על ידי מתיישבים ספרדים והוכרזה כאתר מורשת עולמית. לינה בבתי מקומיים בטרינידד (casass particulares).
עמקי החוף וההרים באזור טרינידד היו מרכז תעשיית הסוכר של קובה במאות השנים האחרונות. כתוצאה מכך בעמקים הציוריים שסביב העיירה נמצאים שרידי אחוזות ענק מפוארות, ולצדן מבני המגורים של העבדים השחורים. בטרינידד, שהיא אולי העיר היפה ביותר בקובה, יש מספר רב של בתי מידות קולוניאליים, סמטאות מרוצפות ובתים צבעוניים. נוכל לטפס אל מגדל הפעמון הענק שצלצל בעבר הלא רחוק (עד סוף המאה ה- 19), כדי להזעיק את העבדים לעבודת הפרך בשדות. לינה בבתי מקומיים בטרינידד (casass particulares).
נטייל בסמטאות טרינידד, עיירה נעימה לבלות בה במסע אל העבר המפואר, גן עדן לאוהבי ארכיטקטורה ומקום נפלא להתמזג עם המקומיים בבתיהם, לבקר במוזיאון הרומנטי, ולהיכנס אל המנזר העתיק שממגדל הפעמונים שלו נשקף מבט נפלא אל העיירה הציורית, והוא משמש היום כמוזיאון המאבק. לעת ערב נצא אל מועדוני הסון והסלסה המסורתיים, ליהנות מהמוזיקה הטובה, המשקאות העממיים והריקודים. לינה בסמוך לטרינידד.
טיסה מהוואנה לקוסטה ריקה. נחיתה בסן חוזה, עיר הבירה של קוסטה ריקה. בהתאם לשעת הנחיתה, במידה והזמן יאפשר נצא לביקור במפלי לה פז ונטייל בגני הפארק, בגן הסחלבים ובחוות הפרפרים ויונקי הדבש. לינה באזור סן חוזה.
ניסע להר הגעש פואז, ההר בעל הלוע הפעיל הגדול ביותר בעולם. קוטר הלוע 1.5 ק”מ ועומקו 300 מטר. לועו של הר הגעש פולט אדים באופן קבוע. נצפה באגם טורקיז הממוקם בתחתית הלוע ובמפלי מים צלולים היוצרים מחזה מרהיב. לאחר מכן ניסע לשמורת טורטוגרו השוכנת בצפון מזרח המדינה, לחוף הים הקאריבי. נצא הפלגה מנמל קניו בלנקו בסירה מהירה דרך תעלות מים ונהרות. פארק טורטוגרו מורכב מרשת תעלות ואגמים בהם חיים בעלי חיים רבים כמו קרוקודילים, איגואנות, צבים, קופים ולמעלה מ-300 סוגי ציפורים. צפייה בשפע בעלי החיים הנמצאים במים, על העצים ועל גדות הנהרות. אחר הצהרים נצא לטייל באזור ,נבקר בעיירה טורטוגרו. לינה בלודג’ בשמורת הטבע.
בבוקר ניסע לביקור במפלי לה פורטונה. משם נמשיך בנסיעה אל שמורת יער העננים מונטה וורדה, הנמצאת על רכס הררי וטרופי, ומכונה גם “יער ערפל” בגלל יערות הגשם הצפופים וירוקי עד, המקבלים משקעים בצורת עננים הנחים על צמרותיהם. ביער חיים עצלנים, קופים, נחשים, מאות מיני פרפרים ומגוון רב של ציפורים. נצא ליומיים של טיולים וביקורים באזור נפלא זה: סיור צמרות (אומגות) עוצר נשימה דרך 14 פלטפורמות המחוברות בכבלי מתכת, שהמטיילים גולשים ביניהן באומגות מעל “נפלאות היער”. נמשיך ל”סקאי ווק” – סיורי הליכה על גשרי עץ תלויים ביער עד טרופי לח. הסיור כולל הליכה על גשרים התלויים בגבהים שונים ונותנים אפשרות למבט על הצומח והחי ביערות השמורה, נערוך סיור הליכה בשמורת הטבע ונכיר את עולם החי והצומח בקוסטה ריקה. לינה באזור שמורת מונטה ורדה.
נצא בטיסה מסן חוזה אל פנמה סיטי. לאחר הנחיתה יציאה לסיור בפנמה סיטי – חורבות פנמה הישנה, והעיר הקולוניאלית קסקו ויאחו ונמשיך לתצפית על תעלת פנמה, אחד מהפלאים ההנדסיים הגדולים בעולם. לינה בפנמה סיטי.
ניסע בג’יפים + שייט לסאן בלאס, קבוצת איים שהיא ביתם של אינדיאנים משבטי קונה, המנהלים בה אורח חיים אוטונומי. נצא לשיט בסירות ונבקר בקהילה אינדיאנית, נתור את השוניות היפות, נשחה בים הקאריבי וניהנה מאי קאריבי קסום עם חולות לבנים, דקלי קוקוס וערסלים תלויים. בתום הביקור נחזור לפנמה סיטי לארוחת ערב ולינה.
לאחר ארוחת הבוקר נצא לביקור בקהילה האינדיאנית אמברה. לאחר מכן נמשיך לשייט באגם גטון לאי הקופים שנמצא בפארק הלאומי של פנמה- park .summit לאחר הסיור ניסע לשדה התעופה ונעלה על טיסת ערב לאירופה ננחת בפריז בשעות הצהריים, לאחר עצירה קצרה, נמשיך בטיסת לילה לתל אביב.
קבוצה קטנה- גודל קבוצה עד 24 מטיילים!
כולל יום סיור + שייט לאיי בסן בלאס, ביתם של הקהילה האוטונומית - שבט הקונה יאללה והיכרות עם תרבות מיוחדת זאת.
חצי פנסיון בקובה+ חצי פנסיון בקוסטה ריקה וחצי פנסיון בפנמה +3 ארוחות נוספות. חלק מהארוחות בבתי מלון וחלקם במסעדות שנבחרו בקפידה.
טיסות בינלאומיות וטיסות פנים המפורטות במסלול.
מסי נמל ודלק בטיסות בינלאומיות.
כניסה למועדונים, למעט המפורטים במסלול הטיול (הסכומים נעים בין דולרים בודדים ל-30$).
אופי הטיול: טיול בתנאים טובים, המשלב תרבות ומוסיקה בקובה, וטיול בדגש טבע בקוסטה ריקה ופנמה.
כלכלה: חצי פנסיון (ארוחות בוקר+ ארוחת צהריים או ערב )לאורך כל הטיול , פנסיון מלא בסן בלאס ובשמורת טורטוגרו .
תחבורה: טיסות פנים, רכב תיירות ממוזג לפי מספר המטיילים, שיט לפי התוכנית.
קבוצה וצוות: 15–26 מטיילים, מדריך מצוות "אקו". מדריכים מקומיים דוברי אנגלית.
מדינות אמריקה הלטינית עדיין לא מפותחות דיין במתן שירותי תיירות. על אף שאנחנו עובדים עם נותני שירותים מהשורה הראשונה, עדיין ייתכנו בעיות שלא תמיד נדע על קיומן מראש (לדוגמא כבישים סגורים מפאת שיפוצים, מפולות, שינויי מועדים של אירועים וכיו"ב). על הנוסע לקבל זאת כחלק מאופי הטיול בארץ היעד הזו. באם יהיה צורך מדריכנו יעשו שינויים בשטח, לטובת ורווחת הנוסעים.
בקובה ישנה מצוקת חדרים גדולה מאוד לשנת 2018. אנו עושים את המיטב עד הרגע האחרון על מנת להשיג את בתי המלון הטובים ביותר אך יש לזכור כי התשתית התיירותית אינה מפותחת בקובה ואינה ערוכה להכיל את כמות התיירים שמגיעים אליה בימים אלו.